
Nr. 14.691  din 15.12.2023

REFERAT DE APROBARE
         Prezentul referat de aprobare are la bază prevederile art.6 alin (3) si art.30 alin.(1) si (2) din Legea  nr. 24/2000, privind normele de tehnica legislativa pentru elaborarea actelor normative, republicată , cu modificările si completările ulterioare, reprezentând instrumentul de prezentare si motivare a proiectului de hotărâre privind retragerea municipiului Marghita din Asociaţia Intercomunitară Zona Nord Vest  precum şi pentru proiectul de hotărâre privind retragerea  UAT Municipiul Marghita din SC APĂ CANAL Nord Vest S.A prin cesionarea cu titlu gratiuit/oneros a acţiunilor deţinute. 
         Astfel, în şedinţa ordinară a  Consiliului Local  din septembrie 2023 am prezentat o analiză privind oportunitatea menţinerii calităţii UAT Municipiul Marghita de membru în ADI Zona Nord Vest şi în S.C. Apă Canal Nord Vest SA, operatorul regional de prestare a serviciului de alimentare cu apă şi canalizare , societate înfiinţată la iniţiativa ADI Nord Vest .

In urma acelei analize discutate în şedinţa Consiliului Local am considerat că este oportun să iniţiez proiectul de hotărâre pentru retragerea Municipiului Marghita din Asociaţia Intercomunitară Zona Nord Vest , material pregătit pentru şedinţa din octombrie 2023 dar retras de pe ordinea de zi  tocmai pentru a  aprofunda documentele puse la dispoziţie de SC Apa Canal Nord Vest 
Având în vedere următoarele  considerente:

Asociaţia Intercomunitară Zona Nord Vest  înfiinţată  în temeiul art.10 din Legea nr. 51/ 2006 , legea serviciilor comunitare de utilităţi publice , care prevede că  ” două sau mai multe unităţi administrativ-teritoriale, în limitele competenţelor autorităţilor lor deliberative şi executive, pot să coopereze şi să se asocieze, în condiţiile legii, în scopul constituirii unor asociaţii de dezvoltare intercomunitară având ca scop furnizarea/prestarea în comun a serviciilor comunitare de utilităţi publice şi înfiinţarea, modernizarea, reabilitarea şi/sau dezvoltarea, după caz, a sistemelor de utilităţi publice aferente”, cuprinde în prezent un număr de 24 de unităţi administrativ-teritoriale.  Municipiul Marghita a aderat la ADI Zona Nord Vest cu  sediul in Valea lui  Mihai prin Hotărârea Consiliului Local nr. 51 din 9 mai 2014.Tot în anul 2014  prin HCL nr. 144/17.12.2014 se aprobă studiul de oportunitate  privind  organizarea serviciului de alimentare cu apă şi de canalizare în modalitatea gestiunii delegate şi participarea Municipiului Marghita la capitalul social al SC Apa- Canal Borş SA  ( societate înfiinţată la iniţiativa  ADI Zona Nord- Vest  Valea Lui Mihai ca operator regional ) , cu suma de 25.000 lei . Prin Hotărârea Consiliului Local 145/17.12.2014 se prevedea la art. 1 “ Contractul de delegare al serviciului public de alimentare cu apă şi canalizare pe teritoriul Municipiului Marghita va fi aprobat numai după modificarea actului constitutiv  al SC APĂ Canal Bors SA, în cel puţin următoarele privinţe:

1. Înfiinţarea de sucursală la nivelul Municipiului Marghita al SC APA CANAL Bors SA

2. Majorarea cotei de participare a Municipiului Marghita la SC APA CANAL Bors SA

3. Modificarea cvorumului de vot în cadrul AGA SC APA CANAL Bors SA

4. Reprezentarea în Consiliul de Administraţie al SC APA CANAL Bors SA a fiecărui nivel de unitate administrativ - teritorială 

5. Hotărârile de dezvoltare vor fi aprobate prin consens, 

obiective care nu au fost luate in considerare de către Asociaţia Intercomunitară.
       În prezent Municipiul Marghita are doar calitatea de  membru asociat în cadrul Asociaţiei fără a fi delegat gestiunea serviciului către operatorul regional , SC Apă Canal Nord Vest , în cadrul acestei societăţi avem doar calitatea de acţionari  pentru un număr de 720 de acţiuni , reprezentând un procent de 10% din capitalul social .

Pe parcursul acestei perioade de la înfiinţare până în prezent, Actul constitutiv si Statutul asociaţiei au suportat mai multe modificări aprobate prin hotărâri ale consiliului local, ultima modificare , versiunea consolidată a Actului Constitutiv  şi a Statutului ADI Zona Nord-Vest a fost aprobată de către Consiliul Local al Municipiului Marghita  prin Hotărârea Consiliului Local nr. 184 din 28.09.2021 şi înscrisă în Registrul Asociaţilor si Fundaţiilor aflat la Grefa Judecătoriei Marghita prin Incheierea Civilă nr. 36/A/2021 în baza Hotărârii Adunării Generale a Asociaţiei nr. 44/26.10.2021.

Potrivit scopului si obiectivelor Asociaţiei cuprinse la cap. 2, art. 4 din Statut : 

(1)„Asociaţia se constituie în scopul reglementării, înfiinţării, organizării, finanţării, exploatării, monitorizării şi gestionării în comun a serviciului de alimentare cu apă şi de canalizare pe raza de competenţă a UAT  membre , precum şi în scopul realizării în comun a unor proiecte  de investiţii publice de interes zonal sau regional, destinate înfiinţării, modernizării şi /sau dezvoltării infrastructurii tehnico – edilitare aferente serviciului.  

(2) Asociaţii declară că interesul comun ce stă la baza constituirii Asociaţiei  este interesul general al locuitorilor de pe raza unităţilor administrativ-teritoriale membre pentru îmbunătăţirea calităţii Serviciului, în condiţiile unor tarife care să respecte limitele de suportabilitate ale populaţiei  şi principiul „poluatorul plăteşte” 

(3)Gestiunea serviciului se va realiza în baza unui contract de delegare a gestiunii, atribuit direct, conform prevederilor art. 28 alin.2 din legea nr. 51/2006. Republicată, cu modificările şi completările ulterioare şi ale art. 22 alin.2) din Legea nr. 241/2006 republicată, cu modificările şi completările ulterioare, unui operator regional (…..)

Ca obiectiv principal  conform  art. 5 din Statut , „Asociaţia încheie contractul de delegare cu operatorul, în numele şi pe seama asociaţilor, care vor avea împreună calitatea de delegatar”

În Municipiul Marghita organizarea, funcţionarea şi gestionarea serviciilor publice de alimentare cu apă, canalizare se realizează prin gestiunea directă de către S.P.A.A.C.S Marghita  serviciul public de interes local  cu personalitate juridică ce funcţionează sub autoritatea Consiliului Local Marghita , încă din 2008-2009  prin Hotărârile Consiliului Local nr. 67 din 9 decembrie 2008 şi  HCL nr. 41 din 29.04.2009. De asemenea, prin forţe proprii Municipiul Marghita a obţinut şi finalizat  proiecte de investiţii în infrastructura tehnico –edilitară aferentă serviciului, prin Hotărâri ale Consiliului Local s-a asigurat o politică tarifară echilibrată şi controlată prin operatorul propriu – SPAACS Marghita. Astfel, Municipiul Marghita prin aparatul de specialitate derulează în prezent  un proiect  finanţat prin Administraţia Fondului pentru Mediu, intitulat „  Extinderea reţelelor  de alimentare  cu apă şi de canalizare menajeră in Municipiul Marghita „ în valoare de aprox. 5 mil. euro , care a are ca si componente  extinderea reţelei de apă  pe o suprafaţă de 5600 metri liniari şi extinderea reţelei de canalizare menajeră  pe o suprafaţă de 7200 metri liniari.

Menţinerea pe mai departe  în cadrul ADI Zona  Nord Vest  cu sediul în Cadea şi în cadrul SC Apă Canal Nord Vest S.A., duce sigur , fără drept de alegere  la delegarea gestiunii serviciului către operatorul regional , transferându-se  astfel responsabilităţile în sarcina Asociaţiei  care are calitatea de autoritate publică tutelară a operatorului,  cu putere de a decide în numele  UAT –urilor membre asupra strategiei de dezvoltare  a serviciului, inclusiv de a  i se pune la dispoziţie sistemele de utilităţi publice aferente serviciului transferat etc. 

Întrucât SC Apă Canal  Nord Vest S.A. este interesată să depună proiecte de finanţare în numele societăţii prin hotărâri AGA  pentru unele unităţi administrativ-teritoriale membre care au nevoie de realizarea unor obiective de investiţii , proiecte care atrag nu numai acordul ci şi contribuţia  noastră financiară, consider că este oportun de a proceda la retragerea din cadrul acestora,  tocmai pentru a evita eventuale despăgubiri băneşti. Menţionez in acest sens că în cursul acestui an - 10 mai 2023 ni s-a solicitat  de către S.C. Apă Canal S.A.  achitarea unei sume de bani de 12.545,98 lei  ca urmare a unei hotărâri de consiliu, Hotărârea nr. 71 din 19.05.2020 de aprobare a cofinanţării unui proiect cu titlul „Sprijin pentru pregătirea aplicaţiei de finanţare şi a documentaţiilor de atribuire pentru proiectul regional de dezvoltare a infrastructurii  de apă şi apă uzată din zona de nord-vest a judeţului Bihor, în perioada 2014-2020” depus de către operatorul regional prin POIM  si unde ne-am obligat la plata contribuţiei proprii în sumă de 21.446,11 lei fără tva “proporţional cu valoarea investiţiilor propuse” Legat de această hotărâre în 10 mai 2023 SC Apă Canal Nord Vest SA ne informează că s-a finalizat Studiul de fezabilitate pentru acest proiect  si s-a depus cererea de finanţare nerambursabilă către Ministerul Investiţiei şi Proiectelor Europene , aflându-se în  etapa de analiză preliminară. Întrucât  din bugetul local a fost achitată doar suma de 8.900,13 lei se solicită  plata diferenţei pana la 21.446,11 lei , deci plata în întregime a contribuţiei noastre pentru acest proiect.  Pentru  aceasta i-am solicitat societăţii sa ne prezinte studiul de fezabilitate  menţionat  si documentaţia cu eventualele  investiţii propuse a fi realizate în beneficiul localităţii noastre, datele de contact din cadrul ministerului, a responsabilului de proiect pentru a putea înţelege despre ce proiect este vorba. După mai multe luni de insistenţă ne-a parvenit această documentaţie, în urma căreia am făcut corespondenţă si cu finanţatorul , în speţă Ministerul Investiţiilor si Proiectelor Europene .

Cu toate că Municipiul Marghita nu a delegat serviciul către operatorul regional, nu a semnat contractul de delegare , nu a beneficiat de investiţii prin ADI Zona Nord Vest , am considerat că având HCL nr.71 din 19.05.2020 privind asigurarea cofinanţării proiectului de sprijin pentru pregătirea aplicaţiei de finanţare şi a documentaţiilor de atribuire pentru proiectul regional de dezvoltare a infrastructurii  de apă şi apă uzată din zona de nord-vest a judeţului Bihor, în perioada 2014-2020 am solicitat finanţatorului un punct de vedere. ( adresa nr. 13677 din 23.11.2023) la care am primit răspunsul prin adresa MIPE nr. 202138/8.12.2023 ) prin care ni se solicită ca împreună cu beneficiarul să transmitem o analiză a impactului retragerii municipiului Marghita din cadrul ADI asupra cerinţelor de eligibilitate  pentru finanţarea pe mai departe a proiectului derulat de SC Apa Canal Nord Vest SA .

Din punctul nostru de vedere privind studiul  de impact  asupra eligibilităţii proiectului derulat de SC Apă Canal Nord Vest susţinem că, în ce priveşte derularea celei de-a doua etape a proiectului , respectiv execuţia lucrărilor în baza Studiului de Fezabilitate , aceasta nu este împiedicată de decizia UAT Marghita de retragere , întrucât nu au fost cuprinse in SF investiţii pentru municipiul Marghita. De asemenea, din punct de vedere al indicatorului demografic –menţionat în condiţiile de eligibilitate ale finanţatorului , susţinem că retragerea noastră nu periclitează eligibilitatea proiectului de execuţie . Aşa cum reiese şi din scrisoarea Ministerului Fondurilor Europene  adresată SC Apă Canal Nord Vest S.A. în 4 martie 2020 ,” populaţia deservită trebuie să fie cel puţin la nivelul operatorului regional constituit la finalul anului 2012 care deserveşte cel mai mic număr de locuitori „ , conform datelor disponibile la nivelul Asociaţiei Române a Apei în 2017  -58.029 locuitori , în 2018 -41924 locuitori ). Din cererea de finanţare depusă de SC Apă  Canal Nord Vest reiese că populaţia urbană şi  rurală „aflată în 21 din cele 22 de UAT membre AIZNV este de 92.111 locuitori „ , mai mult între timp , în prezent numărul UAT –urilor în cadrul Societăţii a crescut. Deci, retragerea UAT Municipiul Marghita din  Societate  nu afectează indicatorul privind populaţia deservită. 
            Atragem atenţia că dacă ne menţinem calitatea de membru asociat  în ADI şi acţionar în S.C. Apă Canal Nord Vest ,  continuând cu Societatea acest proiect , finalitatea va fi delegarea gestiunii către operatorul regional, beneficiar al proiectului de finanţare , condiţie impusă  de finanţator  ( cap. 10 din Studiul de fezabilitate „Rezultatele analizei instituţionale” )
             Drept urmare   dovedind ca avem capacitatea atât economica cat si financiară de a gestiona serviciul public prin operatorul nostru public local  ,  solicit Consiliului Local sa adopte proiectele de hotărâre iniţiate, respectiv retragerea municipiului Marghita din Asociaţia Intercomunitară Zona Nord Vest  şi retragerea  UAT Municipiul Marghita din SC APĂ CANAL Nord Vest S.A şi totodată aprobarea iniţierii procedurilor  pentru cesionarea  acţiunilor deţinute de municipiul Marghita la SC Apă Canal  Nord Vest SA. 

       Primar 

Marcel Emil SAS ADĂSCĂLIŢII

